钦定古今图书集成/明伦汇编/官常典/第474卷 > 奚斤
## 钦定古今图书集成/明伦汇编/官常典/第474卷 > 奚斤

按《魏书》本传：“斤，代人也，世典马牧。父箪，有宠于昭成
皇帝。时国有良马曰䯄骝，一夜忽失，求之不得。后知
南部大人刘厍仁所盗，养于窟室，箪闻而驰往取马。
厍仁以国甥恃宠，惭而逆击箪箪，捽其发落，伤其一
乳。及苻坚使厍仁与卫辰分领国部，箪惧，将家窜于
民间库仁求之急，箪遂西奔卫辰。及太祖灭卫辰，箪”
晚乃得归，故名位后于旧臣。斤机敏有识度。登国初，
与长孙肥等俱统禁兵。后以斤为侍郎，亲近左右。从
破慕容宝于参合。皇始初，从征中原，以斤为征东长
史，拜越骑校尉，典宿卫禁旅。车驾还京师，博陵、勃海、
章武诸郡群盗并起，所在屯聚，拒害长吏。斤与略阳
公元遵等率山东诸军讨平之。从征高车诸部，大破
之。又破库狄、宥连部，徙其别部诸落于塞南。又进击
侯莫陈部，俘掳获杂畜十馀万，至大峨谷，置戍而还。
迁都水使者，出为晋兵将军、幽州刺史，赐爵山阳侯。
太宗即位，为郑兵将军，循行州郡，问民疾苦。章武民
刘牙聚党为乱，斤讨平之。诏以斤世忠孝，赠其父箪
为“长宁子。”太宗幸云中，斤留守京师。昌黎王慕容伯
儿收合轻侠失志之徒李沈等三百馀人谋反。斤闻
而召伯儿入天文殿东庑下，穷问款引，悉收其党诛
之。诏与南平公长孙嵩等俱坐朝堂，录决囚徒。太宗
大阅于东郊，治兵讲武，以斤行左丞相。大蒐于石会
山。车驾西巡，诏斤为先驱，讨越勒部于鹿那山，大破
之，获马五万匹，牛羊二十万头，徙二万馀家而还。又
诏斤与长孙嵩等八人坐止车门右，听理万几。蠕蠕
犯塞，令斤等追之，事具《蠕蠕传》。拜天部大人，进爵为
公，命斤出入乘轺轩，备威仪导从。世祖之为皇太子，
临朝听政，以斤为左辅。刘义符立，其大臣不附，国内
离阻，乃遣斤收刘裕前侵河南地，假斤节，都督前锋
诸军事、司空公、晋兵大将军、行扬州刺史，率吴兵将
军公孙表等南征。用表计，攻滑台不拔，求济师。太宗
怒其不先略地，切责之。乃亲南巡，次中山，义符东郡
太守王景度捐城遁走。司马楚之等并遣使诣斤降。
斤自滑台趣洛阳，义符虎牢守将毛德祖遣其司马
翟广，将军姚勇错、窦霸等率五千人据土楼以拒斤。
斤进击，破之，广等单马走免，尽殪其众。斤长驱至虎
牢，军于汜东，留表守辎重，自率轻兵徇下河南，颍川、
陈郡以南，百姓无不归附。义符陈留太守严棱以郡
降斤，遂平兖、豫诸郡，还围虎牢，德祖拒守不下。及虎
牢溃，斤置守宰以抚之。自魏初，大将行师，唯长孙嵩
距刘裕。斤征河南，独给漏刻及十二牙旗。太宗崩，斤
乃班师。世祖即位，进爵宜城王，仍为司空。世祖征赫
连昌，遣斤率义兵将军封礼等，督四万五千人袭蒲
坂。昌守将赫连乙升闻斤将至，遣使告昌。使至，统万
见大军已围其城，还告乙升曰：“昌已败矣。”乙升惧，弃
蒲坂西走。斤追败之，乙升遂奔长安。斤入蒲坂，收其
资器，百姓安业。昌弟助兴先守长安，乙升至，复与助
兴弃长安西走安定，斤又西据长安。于是秦、雍、氐、羌
皆来归附，与赫连定相持，累战破定。定闻昌败，遂走
上邽，斤追之，至雍，不及而还。诏斤班师。斤上疏曰：“赫
连昌亡保上邽，鸠合馀烬，未有盘据之资。今因其危，
灭之为易。请益铠马，平昌而还。”世祖曰：“昌亡国叛，夫
击之劳伤将士，且可息兵，取之不晚。”斤抗表固执，乃
许之，给斤万人，遣将军刘拔送马三千匹与斤。斤进
讨安定，昌退保平凉。斤屯军安定，以粮竭马死，遂深
垒自固。监军侍御史安颉击昌，擒之。语在《颉传》。昌众
复立昌弟定为主，守平凉。斤自以元帅，而擒昌之功
更不在己，深耻之。乃舍辎重，轻赍三日粮，追定于平
凉。娥清欲寻水而往，斤不从，自北道邀其走路。定众将出，会一小将有罪亡入贼，具告其实。定知斤军无
粮乏水，乃邀斤前后。斤众大溃，斤及娥清、刘拔为定
所擒，士卒死者六七千人。后世祖克平凉，斤等得归，
免为宰人，使负酒食从驾还京师以辱之。寻拜安东
将军，降爵为公。车驾将讨冯文通，诏斤发幽州民及
密云丁零万馀人，运攻具出南道。太延初，为卫尉，改
为弘农王，加征南大将军，后为万骑大将军。世祖大
集群臣于西堂，议伐凉州。斤等三十馀人议曰：“河西
王牧犍，西垂下国，虽内不纯臣，而外修职贡，宜加宽
宥，恕其微愆。去岁亲征，士马疲敝，未可大举，宜且羁
縻。其地卤薄，略无水草，大军既到，不得久停。彼闻军
来，必婴城固守，攻则难拔，野无所掠，终无克获。”世祖
不从，征之。凉州平，以战功赐僮隶七十户。以斤元老，
赐安车，平决刑狱，谘访朝政。斤聪辩强识，善于谈论，
远说先朝故事，虽未皆是，时有所得，听者叹美之。每
议大政，多见从用，朝廷称焉。真君九年，薨，时年八十。
世祖亲临哀恸，谥曰“昭王。”斤有数十妇，子男二十馀
人。太和中，高祖追录先朝功臣，以斤配食庙庭。